ปิดฉาก ‘คริปโต’
ข่าวที่ฮือฮาสุดวานนี้เป็นเรื่องของ “เอสซีบี เอกซ์” ประกาศคว่ำดีลซื้อหุ้น “บิทคับ” ที่มีมูลค่าสูงถึง 1.75 หมื่นล้านบาท
ข่าวที่ฮือฮาสุดวานนี้เป็นเรื่องของ “เอสซีบี เอกซ์” ประกาศคว่ำดีลซื้อหุ้น “บิทคับ” ที่มีมูลค่าสูงถึง 1.75 หมื่นล้านบาท
26 ส.ค. 2565

ข่าวที่ฮือฮาสุดวานนี้เป็นเรื่องของ “เอสซีบี เอกซ์” ประกาศคว่ำดีลซื้อหุ้น “บิทคับ” ที่มีมูลค่าสูงถึง 1.75 หมื่นล้านบาท พร้อมกับให้เหตุผลว่า ฝั่งคนขายเคลียร์ปัญหาที่ค้างคาใจกับ ก.ล.ต. ไม่จบสักที และเป็นที่มาของการยุติทุกอย่างที่เคยพูดกันไว้แบบนี้..มันหมายถึงมูลค่าเหรียญในอนาคตน่าจะมืดมนพอสมควร จนเป็นที่มาของคำพูดที่ว่า คริปโตปิดฉากอย่างเป็นทางการแล้วล่ะค่ะ
เหตุผลที่ทำให้คนเชื่อเช่นนั้นมาจากช่วงที่เฟื่องฟู เหรียญตัวนี้เคยขึ้นไปถึงระดับ 580 บาท แต่ในสถานการณ์ปัจจุบันกลับมีค่าตัวอยู่แค่ 57 บาท และมีแนวโน้มที่จะไหลลงไปอีกเรื่อย ๆ “โมนิก้า” ถึงมองเรื่องนี้ด้วยความรันทดใจเป็นที่สุด เพราะเป็นการสะท้อนภาพแมงเม่าที่บินเข้ามาในตลาดคริปโตตายเกลื่อน และไม่มีทางที่จะได้เห็นราคาเหรียญวิ่งกลับขึ้นมาที่เดิมนะจะบอกให้
เนื่องจากทุกวันนี้ไม่มีใครเชื่อมั่นตลาดคริปโตเหมือนในอดีตอีกแล้ว แถมในแต่ละวันก็มีปัญหาผุดขึ้นมาอย่างกับดอกเห็ด ไม่ว่าจะเป็นในส่วนของ “ศูนย์ซื้อขายสินทรัพย์ดิจิทัล” และ “เหรียญที่นำมาเทรด” หรือแม้กระทั่งคนที่ทำ “เหมืองขุดคริปโต” แถมล่าสุดมีข่าวออกมาในทำนองหลอกลงทุนคริปโตมูลค่าความเสียหาย 2 พันล้าน ล้วนทำให้คนอย่างอีฉันละเหี่ยใจเป็นอย่างยิ่ง เพราะนับวันจะมีปัญหามากขึ้น แถมผู้คุมกฎอย่าง ก.ล.ต. ก็ตามเรื่องดังกล่าวไม่ทันเสียด้วยน่ะซี
โดยเฉพาะกรณีของ “ซิปเม็กซ์” ที่โยกเงินลูกค้าไปลงทุนต่างประเทศ “โมนิก้า” มองเป็นเรื่องที่ทำให้วงการคริปโตไทยสั่นสะเทือนอย่างหนัก เพราะเมื่อดูจากกลุ่มคนที่เข้ามาเกี่ยวข้องก็เป็นบิ๊กเนมทั้งนั้น ไม่ว่าจะเป็นขรัวเฒ่าที่เก่งเรื่องกฎหมาย รวมทั้งอดีตคนใหญ่คนโตที่มาจาก ตลท. ล้วนเป็นประเด็นที่ทำให้ผู้คนในตลาดเงินตลาดทุนจับจ้องมองไปที่ “เจ๊แป๋ว” กล้าแตะเผือกร้อนชิ้นนี้ขนาดไหนเจ้าค่ะ
สาเหตุที่ทำให้ผู้คนในตลาดเงินตลาดทุนให้ความสนใจ ก.ล.ต. มากเป็นพิเศษ เพราะเมื่อไม่กี่วันที่ผ่านมาดันปล่อยให้ กองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (บก.ปอศ.) ประกาศกร้าวลุยตรวจสอบบริษัทจดทะเบียนที่ทำเหมืองขุดคริปโต พร้อมกับออกข่าวเจื้อยแจ้วในลักษณะ 10 บจ. เข้าไปพัวพันกับการปั่นหุ้น และพยายามสร้าง “เหมืองทิพย์” เพื่อหลอกให้แมงเม่าเข้ามาลุยหุ้นของตัวเองน่ะซี
ประเด็นนี้แหละที่ทำให้ “โมนิก้า” งงเป็นไก่ตาแตก เพราะหน้าที่เรียกข้อมูลจากบริษัทจดทะเบียน และให้ชี้แจงต้องเป็นหน้าที่ของ ตลท. ขณะที่สำนักงาน ก.ล.ต. เป็นผู้ดูเรื่องกฎระเบียบของบริษัทจดทะเบียน และเป็นคนสั่งฟันบริษัทจดทะเบียนเมื่อทำผิด เดี๊ยนถึงรู้สึกแปลกใจที่ “พล.ต.ต.พุฒิเดช” เข้ามายุ่มย่ามกับตลาดหุ้นได้อย่างไร? เพราะโดยหน้าที่ก็ไม่ใช่ และโดยบทบาทก็ไม่ใช่นะนายจ๋า
งานนี้จึงเป็นหน้าที่ของ “เจ๊แป๋ว” ที่ต้องออกโรงตอกหน้าตำรวจคนดังกล่าว เพราะเมื่อดูจากสิ่งที่พยายามตั้งข้อหากับบริษัทจดทะเบียนมันผิดเพี้ยนไปหมด และถ้ามองกันจริง ๆ ก็จะเห็นว่า ตลาดหุ้นไทยมีกฎหมายมหาชนคอยกำกับอยู่แล้ว จู่ ๆ วันนี้มีหน่วยงานข้างนอกที่ไม่เกี่ยวข้องเข้ามาแสดงบทบาทเหนือ ก.ล.ต. กับ ตลท. จึงทำให้ผู้คนในตลาดหุ้นเม้าท์แตกกันสนั่นหวั่นไหวว่า วันนี้ต้องฟังใครพะยะค่ะ
ถ้าว่ากันตามแนวทางปฏิบัติในตลาดหลักทรัพย์ฯ ที่ “โมนิก้า” รู้จักมาเป็นเวลาไม่ต่ำกว่า 30 ปี ขั้นตอนแรกต้องเริ่มจาก ตลท. ต้องเรียกให้บริษัทจดทะเบียนออกมาชี้แจงปมที่น่าสงสัย ต่อจากนั้นถึงจะส่งเรื่องให้กับสำนักงาน ก.ล.ต. เป็นคนพิจารณาความผิดในมูลฐานต่าง ๆ ถัดจากนั้นถึงจะเป็นคิวของหน่วยงานข้างนอกมารับไม้ต่ออีกทีหนึ่ง ไม่ว่าจะเป็น ดีเอสไอ อัยการ และเข้าสู่กระบวนการของศาลไม่ใช่เหรอคะ
ที่สำคัญคือ การที่ 10 บจ.ประกาศลงทุนคริปโต และเหมืองคริปโต ในช่วงที่สินทรัพย์ดังกล่าวเฟื่องฟู ก็น่าจะเป็นประโยชน์สำหรับผู้ถือหุ้น เพราะเป็นการต่อยอดธุรกิจอีกขาหนึ่ง ในขณะเดียวกันหากไหวตัวทัน และประกาศไม่ลงทุนในช่วงที่คริปโตกำลังตกต่ำ ก็เป็นเรื่องดีสำหรับผู้ถือหุ้นไม่ใช่เหรอ? ประเด็นวันนี้จึงอยู่แค่เรื่องสร้างข่าวปั่นหุ้นจริงไหม? และตรงนี้ก็เป็นความรับผิดชอบของ ก.ล.ต. โดยตรงไม่ใช่เหรอ..หรือว่า “โมนิก้า” เข้าใจอะไรผิด ก็กริ๊งกร๊างมาด่าได้เลย เพราะยินดีรับฟังเสียงของทุกคน..รักนะ จุ๊บ จุ๊บ!
ตบท้ายกันที่การพุ่งขึ้นของดัชนีมาปิดที่ 1,643.52 จุด บวกไป 11.97 จุด ด้วยมูลค่าการซื้อขาย 7.26 หมื่นล้านบาท ก็เป็นช่วงหัวเลี้ยวหัวต่อสำคัญว่า วันนี้จะทะลุ 1,650 ไหม? หากไม่ผ่านก็คงหมดรอบเหมือนที่เม้าท์ให้ฟังเมื่อวันก่อนเจ้าค่ะ